CELEX: 32017D1507
Language: mt
Date: 2017-08-28 00:00:00
Title: Deċiżjoni tal-Kummissjoni (UE) 2017/1507 tat-28 ta' Awwissu 2017 li temenda d-Deċiżjoni 2005/37/KE li tistabbilixxi ċ-Ċentru Tekniku u Xjentifiku Ewropew (ETSC) u tistipula l-koordinazzjoni tal-azzjonijiet tekniċi bil-għan li tħares il-muniti tal-euro mill-iffalsifikar

29.8.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 222/25
               
            DEĊIŻJONI TAL-KUMMISSJONI (UE) 2017/1507
      tat-28 ta' Awwissu 2017
      li temenda d-Deċiżjoni 2005/37/KE li tistabbilixxi ċ-Ċentru Tekniku u Xjentifiku Ewropew (ETSC) u tistipula l-koordinazzjoni tal-azzjonijiet tekniċi bil-għan li tħares il-muniti tal-euro mill-iffalsifikar
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat l-Artikolu 1 tad-Deċiżjoni tal-Kunsill 2003/861/KE tat-8 ta' Diċembru 2003 li tikkonċerna l-analiżi u l-koperazzjoni fir-rigward ta' muniti foloz tal-euro (1),
      Wara li kkunsidrat id-Deċiżjoni tal-Kunsill 2003/862/KE tat-8 ta' Diċembru 2003 li testendi l-effetti tad-Deċiżjoni 2003/861/KE dwar l-analiżi u l-koperazzjoni fir-rigward ta' muniti foloz tal-ewro f'dawk l-Istati Membri li ma adottawx l-euro bħala l-munita unika tagħhom (2),
      Billi:
      
                  (1)
               
               
                  Iċ-Ċentru Tekniku u Xjentifiku Ewropew (ETSC) jistipula l-koordinazzjoni ta' azzjonijiet tekniċi tal-awtoritajiet nazzjonali kompetenti bil-għan li jħares il-muniti tal-euro mill-iffalsifikar L-ETSC ġie stabbilit fi ħdan il-Kummissjoni bħala parti mill-Uffiċċju Ewropew Kontra l-Frodi (OLAF), mid-Deċiżjoni tal-Kummissjoni 2005/37/KE (3).
               
            
                  (2)
               
               
                  Fl-2014, il-Kummissjoni ddeċidiet li torganizza mill-ġdid is-servizzi tagħha u li titrasferixxi l-funzjonijiet relatati mat-tħejjija tal-inizjattivi leġiżlattivi u regolatorji tal-Kummissjoni bil-għan li tħares l-euro mill-iffalsifikar, u li tappoġġa dak il-qasam permezz ta' taħriġ u assistenza teknika mill-OLAF għad-Direttorat Ġenerali għall-Affarijiet Ekonomiċi u Finanzjarji (DĠ ECFIN). Deċiżjoni tal-Kummissjoni 1999/352/KE, KEFA, Euratom (4) ġiet emendata biex tirrifletti dik il-bidla.
               
            
                  (3)
               
               
                  Mill-adozzjoni tad-Deċiżjoni 2005/37/KE 'l hawn, ġew adottati għadd ta' atti legali addizzjonali li jallokaw funzjonijiet lill-ETSC. Għalhekk, il-ETSC jissodisfa obbligazzjonijiet skont ir-Regolament (UE) Nru 1210/2010 tal-Parlament Ewropew u tal-Kunsill (5), ir-Regolament tal-Kunsill (KE) Nru 2182/2004 (6) u r-Regolament tal-Kunsill (KE) Nru 2183/2004 (7), u jikkontribwixxi għat-twettiq tal-objettivi tal-programm “Pericles 2020” skont ir-Regolament (UE) Nru 331/2014 tal-Parlament Ewropew u tal-Kunsill (8) u r-Regolament tal-Kunsill (UE) 2015/768 (9). Dawn il-funzjonijiet għandhom jiżdiedu mal-funzjonijiet imsemmija speċifikament fid-Deċiżjoni 2005/37/KE.
               
            
                  (4)
               
               
                  Għaldaqstant, id-Deċiżjoni tal-Kummissjoni 2005/37/KE għandha tiġi emendata skont dan,
               
            ADOTTAT DIN ID-DEĊIŻJONI:
      Artikolu 1
      Emendi
      Id-Deċiżjoni 2005/37/KE tiġi emendata kif ġej:
      
                  (1)
               
               
                  l-Artikolu 1 qed jinbidel b'dan li ġej:
                  “Artikolu 1
                  1.   Iċ-Ċentru Tekniku u Xjentifiku Ewropew (ETSC) huwa stabbilit fi ħdan id-DĠ ECFIN fi Brussell.
                  2.   Għall-applikazzjoni ta' din id-Deċiżjoni, id-Direttur Ġenerali tad-DĠ ECFIN għandu s-setgħa li jieħu l-azzjonijiet meħtieġa u li jikkonkludi l-arranġamenti amministrattivi mal-awtoritajiet ta' pajjiżi terzi u ma' entitajiet privati u b'hekk jippermetti lill-ETSC biex iwettaq il-funzjonijiet tiegħu. Dawn l-arranġamenti amministrattivi jistgħu jikkonċernaw, b'mod partikolari, it-trażmissjoni u l-iskambju ta' informazzjoni teknika.”
               
            
                  (2)
               
               
                  l-Artikolu 2 qed jinbidel b'dan li ġej:
                  “Artikolu 2
                  L-ETSC għandu jwettaq il-kompiti li ġejjin:
                  
                              (a)
                           
                           
                              janalizza u jikklassifika kull tip ġdid ta' munita tal-euro ffalsifikata skont l-Artikolu 5(4) tar-Regolament (KE) Nru 1338/2001;
                           
                        
                              (b)
                           
                           
                              jikkontribwixxi biex ikunu ssodisfati l-objettivi tal-programm Pericles 2020 skont ir-Regolament (UE) Nru 331/2014 tal-Parlament Ewropew u tal-Kunsill (*1);
                           
                        
                              (c)
                           
                           
                              iwettaq il-funzjonijiet skont l-Artikoli 4, 5, 7 u 12 tar-Regolament (UE) Nru 1210/2010 tal-Parlament Ewropew u tal-Kunsill (*2) u taħt l-Artikoli 2, 4, 5 u 6 tar-Regolament tal-Kunsill (KE) Nru 2182/2004 (*3);
                           
                        
                              (d)
                           
                           
                              jagħti assistenza liċ-Ċentri Nazzjonali ta' Analiżi tal-Muniti (CNAC) u lill-awtoritajiet tal-pulizija, kif ukoll jikkollabora mal-awtoritajiet rilevanti bl-iskop li l-muniti foloz tal-euro jkunu analizzati u sabiex jissaħħaħ il-ħarsien.
                           
                        
                     (*1)  Ir-Regolament (UE) Nru 331/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi programm ta' skambju, assistenza u taħriġ għall-protezzjoni tal-euro kontra l-iffalsifikar (il-programm “Pericles 2020”) u li jħassar id-Deċiżjonijiet tal-Kunsill 2001/923/KE, 2001/924/KE, 2006/75/KE, 2006/76/KE, 2006/849/KE u 2006/850/KE (ĠU L 103, 5.4.2014, p. 1)."
						
                  
                     (*2)  Ir-Regolament (UE) Nru 1210/2010 tal-Parlament Ewropew u tal-Kunsill tal-15 ta' Diċembru 2010 li jikkonċerna l-awtentikazzjoni tal-muniti tal-euro u t-trattament ta' muniti tal-euro li mhumiex tajba għaċ-ċirkolazzjoni (ĠU L 339, 22.12.2010, p. 1)."
						
                  
                     (*3)  Ir-Regolament tal-Kunsill (KE) Nru 2182/2004 tas-6 ta' Diċembru 2004 dwar midalji u tokens simili għall-muniti tal-euro (ĠU L 373, 21.12.2004, p. 1)”;"
						
               
            
                  (3)
               
               
                  Fl-aħħar sentenza tal-Artikolu 3, il-kelma “OLAF” hija mibdula b'“DĠ ECFIN”.
               
            Artikolu 2
      Dħul fis-seħħ
      Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
      
         Magħmul fi Brussell, it-28 ta' Awwissu 2017.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 325, 12.12.2003, p. 44.
      
         (2)  ĠU L 325, 12.12.2003, p. 45.
      
         (3)  Id-Deċiżjoni tal-Kummissjoni 2005/37/KE tad-29 ta' Ottubru 2004 li tistabbilixxi ċ-Ċentru Tekniku u Xjentifiku Ewropew (ETSC) u tistipula l-koordinazzjoni tal-azzjonijiet tekniċi bil-għan li tħares il-muniti tal-euro mill-iffalsifikar (ĠU L 19 21.1.2005, p. 73).
      
         (4)  Deċiżjoni tal-Kummissjoni 1999/352/KE, KEFA, Euratom tat-28 ta' April 1999 li twaqqaf l-Uffiċċju Ewropew Kontra l-Frodi (OLAF) (ĠU L 136, 31.5.1999, p. 20).
      
         (5)  Ir-Regolament (UE) Nru 1210/2010 tal-Parlament Ewropew u tal-Kunsill tal-15 ta' Diċembru 2010 li jikkonċerna l-awtentikazzjoni tal-muniti tal-euro u t-trattament ta' muniti tal-euro li mhumiex tajba għaċ-ċirkolazzjoni (ĠU L 339, 22.12.2010, p. 1)
      
         (6)  Ir-Regolament tal-Kunsill (KE) Nru 2182/2004 tas-6 ta' Diċembru 2004 dwar midalji u tokens simili għall-muniti tal-euro (ĠU L 373, 21.12.2004, p. 1).
      
         (7)  Ir-Regolament tal-Kunsill (KE) Nru 2183/2004 tas-6 ta' Diċembru 2004 li jestendi għall-Istati Membri mhux parteċipanti l-applikazzjoni tar-Regolament (KE) Nru 2182/2004 dwar midalji u tokens simili għall-muniti tal-euro (ĠU L 373, 21.12.2004, p. 7).
      
         (8)  Ir-Regolament (UE) Nru 331/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi programm ta' skambju, assistenza u taħriġ għall-protezzjoni tal-euro kontra l-iffalsifikar (il-programm “Pericles 2020”), u li jħassar id-Deċiżjonijiet tal-Kunsill 2001/923/KE, 2001/924/KE, 2006/75/KE, 2006/76/KE, 2006/849/KE u 2006/850/KE (ĠU L 103, 5.4.2014, p. 1).
      
         (9)  Ir-Regolament tal-Kunsill (UE) 2015/768 tal-11 ta' Mejju 2015 li jestendi l-applikazzjoni tar-Regolament (UE) Nru 331/2014 tal-Parlament Ewropew u tal-Kunsill li jistabbilixxi programm ta' skambju, assistenza u taħriġ għall-protezzjoni tal-euro kontra l-iffalsifikar (il-programm “Pericles 2020”) għal Stati Membri mhux parteċipanti (ĠU L 121, 14.5.2015, p. 1).